PLANINSKO DRUŠTVO CELJE MATICA                                                          CELJE, 17.12.2007

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

NA PREPOVEDANI VRH ČAVNA

M O D R A S O V E C,  1355 M,

V NEDELJO, 23. DECEMBRA 2007

OSRČJE TRNOVSKEGA GOZDA RESDA NADKRILJUJEJO PONOSNI GOLAKI,

A NA STOPNIČKAH JIM DOSTOJNO DRUŽBO DELATA MRZOVEC IN MODRASOVEC.

MRZOVEC JE OBENEM GORIŠKI VIŠINSKI PRVAK,

MODRASOVEC PA NIMA SEBI DORASLEGA NA VSEM ČAVNU.

IZ VIPAVSKE DOLINE NOBEDEN OD TROJICE NI DOBRO VIDEN,

KER SE NA ROBU TRNOVSKE PLANOTE PRED NJIMI ŠOPIRIJO SKALNATI VRHOVI,

OD KATERIH NA ČAVNU NAJBOLJ IZSTOPAJO MALA GORA, KUCELJ TER VELIKI ROB.

PA SE ŠE ZADNJIČ LETOS,

TOKRAT V DRUŽBI Z VLADIMIRJEM, POVZPNIMO IZ DOLINE,

DA NA MALI GORI POKUKAMO ČEZ ROB PLANOTE IN SE SPREHODIMO NA MODRASOVEC,

KATEREGA VRH SE DVIGA CELIH 1200 METROV NAD IZHODIŠČEM POTI. VABLJENI!

KER SE S POSTAJALIŠČA PRED PARKIRNO STAVBO NA GLAZIJI
ODPELJEMO Z NAROČENIM AVTOBUSOM ŽE OB PETIH ZJUTRAJ, 5.00,

SE DOLGA NOČ POSLAVLJA ŠELE MED VOŽNJO Z RAZDRTEGA V VIPAVSKO DOLINO.

ZA IZHODIŠČE POTI NE IZBEREMO AJDOVŠČINE, 103 M,

TEMVEČ RAJŠI DOBRA DVA KILOMETRA ODDALJENI LOKAVEC, 162 M,

KI LEŽI OB VZNOŽJU TRNOVSKE PLANOTE MED ANGELSKO GORO IN ČAVNOM.

BLIZU CERKVE SV. LOVRENCA NI SREDI VASI TEŽKO OPAZITI KAŽIPOTA IN OZNAK,

KI NAS SKOZI STRNJENO NASELJE POPELJEJO NA KOLOVOZ MED VINOGRADI.

POT SE PO LEVI STRANI OGNE ZASELKOMA KOVAČI IN KOVAČEVŠE.

OBE IMENI IZPRIČUJETA BLIŽINO VODE, KI JE GNALA NJIH MEHOVE IN KLADIVA.

IN RES JE OZNAČEN ODCEP V LEVO K SLAPU V GRADCU.

PODOBNO SE POT PO DESNI OGNE VELIKEMU USADU SLANO BLATO.

TA JE PRED NEKAJ LETI OGROŽAL SAM LOKAVEC, A SE ZADNJE ČASE UMIRIL.

VIŠE GORI SE Z DESNE PRIDRUŽI ŠE BOŠNARSKA POT.

PRED STO IN VEČ LETI SO DOMAČINI Z ANGELSKE GORE HODILI PO NJEJ

OKOLI ČAVNA V GORICO. ZATO JI REKAJO TUDI SREDNJEČAVENSKA POT.

KO ROBATI APNENEC PREKRIJE RODOVITNO FLIŠNO PODLAGO VIPAVSKE DOLINE

IN KO SMO ZA HIP POSTALI PRI KAPELICI Z JASLICAMI, 860 M,

SE ZAGRIZEMO V STRMINO MALE GORE, 1034 M.

POLEG NAŠE OZNAČENE POTI VODI NANJO CELO NEKAJ PLEZALNIH SMERI.

STEZA SE ZA ROBOM MALE GORE PRECEJ POLOŽI

IN PRIPELJE NA GOZDNO CESTO BLIZU KOČE ANTONA BAVČERJA NA ČAVNU, 1242 M.

KOČE SE GOR GREDE PREVIDNO OGNEMO,

KER BI RAJŠI PO TREH URAH VZPONA PREJ DOSEGLI VELIKI MODRASOVEC, 1355 M.

TA LEPI VRH JE BILA NA MUHO VZELA

JUGOSLOVANSKA VOJSKA IN NA NJEM ZGRADILA RAKETNO PLOŠČAD,

ZARADI ČESAR MODRASOVEC V ZADNJIH LETIH POD JUGOSLAVIJO NI BIL DOSTOPEN.

PO ISTI STEZI SE VRNEMO H KOČI NA ČAVNU, 1242 M,

IN SI V NJEJ PRIVOŠČIMO URO OPOLDANSKEGA ODDIHA TER OBED.

PRI NADALJNJEM SESTOPU SE SPRVA DRŽIMO OZNAČENE STEZE PROTI KUCLJU,

NAKAR SE Z NJE SPUSTIMO NA RAZSEŽNE SENOŽETI MALE GORE, 1034 M.

KMETJE IZ KAMENJ V DOLINI SO TU SENARILI VSE DO LETA 1964.

SPOMIN NA TISTE NAPORNE A LEPE ČASE ŠE ŽIVI IN RADI SE VRAČAJO SEM GOR

ŠE ZLASTI PO LETU 2000, KO SO ODPRLI SVOJE ZAVETIŠČE NA MALI GORI.

OZNAČEN SESTOP OD ZAVETIŠČA SEVEDA SPET SEKA SREDNJEČAVENSKO POT,

PELJE MIMO PIHALA HLADNEGA ZRAKA IZ ČAVNOVEGA DROBOVJA

IN ČEZ ZNAMENIT KAMNIT MOST PRIPELJE V KAMNJE, 213 M.

KRAJ JE ZNAN TUDI PO ROKOPISU V GLAGOLICI IZ 16. STOLETJA.

PO MALCE OŽJI CESTI SE POTRUDIMO ŠE DVA KILOMETRA V POTOČE, OKOLI 110 M,

KJER PRI STOLETNEM SIVEM ČAVNU SKLENEMO SVOJ ZADNJI LETOŠNJI SESTOP.

VELJA POSVARITI IN SE ZAVAROVATI PRED MOŽNO MOČNO BURJO Š ČAVNA,

KI JE NE MOREMO PRIMERJATI Z BLAGIM PIHALOM HLADNEGA ZRAKA IZ ČAVNA.

PRIJAVE ZA IZLET SPREJEMAMO DO ČETRTKA V PISARNI NA STANETOVI 20,

POZNEJE PA TOKRAT IZJEMOMA POKLIČITE ŠTEVILKO 041 620 809.

ZA NAROČENI AVTOBUSNI PREVOZ VPLAČAMO 15,00 EVROV.

D O B E R  D A N  V  D E Ž E L I  B U R J E

TONE PRIMOŽIČ

